Broj: 711-I-2320-M-439/22-02-24

Zagreb, 15. studenog 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Mladena Mikolčevića, člana Uprave - direktora trgovačkog društva INDUSTRIJSKI PARK NOVA GRADIŠKA d.o.o. za razvoj i ulaganje**, za davanjem mišljenja Povjerenstva,na 194. sjednici, održanoj dana 15. studenog 2022., daje sljedeće:

**MIŠLJENJE**

**Na temelju članka 9. ZSSI-a, obveznik Mladen Mikolčević, član Uprave - direktor trgovačkog društva INDUSTRIJSKI PARK NOVA GRADIŠKA d.o.o. za razvoj i ulaganje, dužan je izuzeti se od poduzimanja bilo koje radnje u pogledu zahtjeva za raskidom ugovora te potpisivanja dokumenta o raskidu ugovora između navedenog društva i društva Only Men Stuff d.o.o., u vlasništvu članova njegove obitelji, te za to ovlastiti svoju zamjenicu, kojoj će prethodno deklarirati okolnost interesne povezanosti s navedenim društvom te o tome obavijestiti Nadzorni odbor kao i izvijestiti javnost objavom na internetskoj stranici društva.**

Obrazloženje

Zahtjev za davanjem mišljenjem Povjerenstva podnio je Mladen Mikolčević, član Uprave - direktor trgovačkog društva INDUSTRIJSKI PARK NOVA GRADIŠKA d.o.o. za razvoj i ulaganje. U Povjerenstvu zahtjev je zaprimljen 10. studenog a2022. pod poslovnim brojem 711-U-8775-M-439/22-01-1, povodom kojeg se vodi predmet broj M-439/22.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave obveznici ZSSI-a. Uvidom u sudski registar Trgovačkog suda u Osijeku utvrđeno je da je pod brojem MBS: 050039203 upisano trgovačko društvo INDUSTRIJSKI PARK NOVA GRADIŠKA d.o.o. za razvoj i ulaganje te da je osnivač navedenog društva Grad Nova Gradiška. Također, uvidom u sudski registar utvrđeno je da je Mladen Mikolčević upisan kao član Uprave -direktor navedenog društva temeljem Odluke o imenovanju direktora - člana uprave od 13.06.2022. godine na mandatno razdoblje od 6 mjeseci, koji mandat počinje teći od 01.07.2022. godine

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Obveznik u zahtjevu navodi da je trgovačko društvo Only Men Stuff d.o.o., koje je trenutno u vlasništvu člana njegove obitelji od trgovačkog društva Industrijski park Nova Gradiška d.o.o. kupilo zemljište te da sada namjerava raskinuti predmetni ugovor na način da se zemljište vrati u vlasništvo društva Industrijski park Nova Gradiška d.o.o. Nadalje navodi da bi raskid temeljem punomoći kod javnog bilježnika potpisao netko od djelatnika tvrtke, jer se on kao direktor društva mora izuzeti. Obveznik od Povjerenstva traži mišljenje smije li djelatnica …………………….. koja je u navedenom trgovačkom društvu voditelj odjela marketinga i usluga te ujedno po Sistematizaciji radnih mjesta zamjenik direktora u njegovu odsutstvu, potpisati raskid ugovora.

Člankom 2. stavkom 1. ZSSI-a propisano je da u obnašanju javne dužnosti obveznici ne smiju svoj privatni interes stavljati ispred javnog interesa. Stavkom 2. istog članka propisano je da sukob interesa postoji kada su privatni interesi obveznika u suprotnosti s javnim interesom, a posebice: kada privatni interes obveznika može utjecati na njegovu njegovu nepristranost u obavljanju javne dužnosti (potencijalni sukob interesa) te kada je privatni interes obveznika utjecao ili se osnovano može smatrati da je utjecao na njegovu nepristranost u obavljanju javne dužnosti (stvarni sukob interesa).

Člankom 5. stavkom 1. točkom 3. ZSSI-a propisano je da je član obitelji obveznika bračni ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj odnosno posvojenik obveznika, dok je točkom 6. istog članka Zakona propisano da su povezane osobe, osobe navedene u točki 3. stavka, te ostale osobe koje se prema drugim osnovama i okolnostima opravdano mogu smatrati interesno povezanima s obveznikom.

Člankom 9. stavcima 1. i 2. ZSSI-a propisano je da je obveznik dužan, ako se pojave okolnosti koje se mogu definirati kao potencijalni sukob interesa, deklarirati ga na odgovarajući način i razriješiti tako da zaštiti javni interes, a ako nije drukčije propisano zakonom, obveznik će se izuzeti od donošenja odluka, odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba i poslodavaca kod kojih je bio u radnom odnosu u posljednje dvije godine prije stupanja na dužnost.

Ukoliko bi obveznik Mladen Mikolčević povodom obnašanja dužnosti direktora trgovačkog društva INDUSTRIJSKI PARK NOVA GRADIŠKA d.o.o. za razvoj i ulaganje, odlučivao o raskidu ugovora sklopljenog između navedenog trgovačkog društva i poslovnog subjekta u vlasništvu člana svoje obitelji, trgovačkog društva Only Men Stuff d.o.o., obveznik bi se našao u situaciji potencijalnog sukoba interesa, u smislu članka 2. Zakona, kojom bi trebao pravilno upravljati kako bi spriječio stvarni (realizirani) sukob interesa te time ujedno zaštitio javni interes.

Naime, obveznik ne može biti objektivan i nepristran kada bi odlučivao o poslovnim interesima poslovnog subjekta u vlasništvu člana svoje obitelji, jer bi tada njegovi privatni interesi utjecali na odluke koje donosi, što obuhvaća i situaciju raskida prethodno nastalog poslovnog odnosa s među navedenim trgovačkim druptvima u okviru kojeg su obje ugovorne strane preuzele prava i obveze.

Stoga je obveznik Mladen Mikolčević, sukladno članku 9. ZSSI-a, dužan u obnašanju dužnosti direktora trgovačkog društva INDUSTRIJSKI PARK NOVA GRADIŠKA d.o.o. za razvoj i ulaganje izuzeti se od bilo koje radnje vezane za zahtjev za raskidom ugovora koji je podnijelo trgovačko društvo Only Men Stuff d.o.o. te potpisivanja dokumenta o raskidu ugovora između navedenih društava, te ovlast odlučivanja i potpisivanja može prenijeti na zamjenika direktora društva, što je u konkretnom slučaju prema navodima obveznika djelatnica trgovačkog društva ……………….., kojoj će prethodno deklarirati okolnost interesne povezanosti s navedenim društvom te o navedenom obavijesti Nadzorni odbor društva kao i izvijestiti javnost objavom na internetskoj stranici.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Mladen Mikolčević, elektroničkom dostavom
2. Objava na internetskoj stranici Povjerenstva
3. Pismohrana